ΔΙΑΓΝΩΣΤΙΚΟ ΣΤΗΝ ΚΑΤΑΝΟΗΣΗ ΓΡΑΠΤΟΥ ΛΟΓΟΥ

                                                        Όνομα και επίθετο: Τάξη: Σχολείο: Ημερομηνία:

                                                       

1. Διάβασε προσεκτικά την παρακάτω ιστορία:

Ήταν ένα φθινοπωρινό πρωινό. Ο καιρός ήταν ζεστός. Ο ουρανός καταγάλανος. Τίποτα δεν προμηνούσε ότι σύντομα θα ξεσπούσε άγρια καταιγίδα.

Η Νατάσα και η Ράνια είπαν να κάνουν έναν περίπατο στο γειτονικό δάσος, για να χαρούν τη φθινοπωρινή φύση. Περπατούσαν αργά αργά και χαίρονταν την ησυχία και την ομορφιά του δάσους.

Ξαφνικά, ενώ είχαν προχωρήσει αρκετά βαθιά, ο ουρανός άρχισε να σκεπάζεται με βαριά κατάμαυρα σύννεφα. Φοβήθηκαν ότι θα βρέξει και πήραν το δρόμο για το σπίτι. Τα σύννεφα όμως πλήθυναν και η φύση σκοτείνιασε. Μια λάμψη αυλάκωσε τον ουρανό και μια δυνατή βροντή συντάραξε όλη την περιοχή. Τα πουλιά και τ’ άλλα ζώα του δάσους έτρεξαν φοβισμένα να βρουν καταφύγιο στις φωλιές τους. Χοντρές ψιχάλες έπεφταν με δύναμη από τον ουρανό. Τα κορίτσια άρχισαν να τρέχουν όσο πιο γρήγορα μπορούσαν για να προλάβουν να φτάσουν στο σπίτι πριν δυναμώσει η βροχή. Σύντομα όμως ξέσπασε δυνατή καταιγίδα. Ευτυχώς που τα παιδιά βρήκαν στο δρόμο τους μια ξύλινη καλύβα και μπήκαν μέσα. Περίμεναν εκεί, ώσπου να σταματήσει η μπόρα. Ύστερα βγήκαν έξω, για να συνεχίσουν το δρόμο της επιστροφής. Τώρα όμως τα πράγματα έγιναν πιο δύσκολα. Πυκνή ομίχλη κάλυπτε την περιοχή, έτσι που δεν έβλεπαν ούτε ένα βήμα μπροστά τους. Προσπάθησαν να βρουν το δρόμο αλλά μάταια. Σκέφτηκαν να παραμείνουν στην καλύβα μέχρι να καθαρίσει η ατμόσφαιρα από την ομίχλη. Δεν έβρισκαν όμως ούτε την καλύβα. Όσο όμορφο ήταν το δάσος πριν από τη βροχή, τόσο αφιλόξενο και άγριο είχε γίνει τώρα. Περιπλανήθηκαν αρκετή ώρα απελπισμένα και φοβισμένα μέσα στο φοβερό δάσος.

Είχαν πια απογοητευτεί, όταν ξαφνικά άκουσαν γνώριμες και ανήσυχες φωνές. Ήταν οι γονείς τους που έψαχναν να τα βρουν.

Σε λίγο βρέθηκαν στη ζεστή αγκαλιά των γονιών τους.

1. Γράψε έναν τίτλο για την ιστορία:
2. Ποια είναι τα πρόσωπα της ιστορίας;
3. Πού διαδραματίζεται η ιστορία;
4. Πότε διαδραματίζεται η ιστορία;
5. Τι συνέβηκε καθώς τα κορίτσια περπατούσαν χαρούμενα στο ήσυχο δάσος;
6. Γράφω δίπλα από κάθε πρόταση ΣΩΣΤΟ ή ΛΑΘΟΣ, ανάλογα με τι ταιριάζει:
	* Στα πουλιά και στα ζώα του δάσους άρεσε η βροχή.
	* Πυκνή ομίχλη κάλυψε την περιοχή μετά τη βροχή.
	* Μόλις άρχισε η βροχή τα κορίτσια γύρισαν στο σπίτι τους.
	* Τα κορίτσια βρήκε ο ξυλοκόπος.
	* Η ιστορία έχει χαρούμενο τέλος.
	* Τα κορίτσια έκαναν βόλτα δίπλα από τη θάλασσα.
7. Ποιο πρόβλημα αντιμετώπισαν η Νατάσα και η Ράνια όταν τελείωσε η βροχή και βγήκαν έξω από την καλύβα για να επιστρέψουν στο σπίτι;
8. Αντιγράφω 5 προτάσεις από το κείμενο που αναφέρονται στον καιρό: